გლენის უილმოტი

ქალბატონი გლენის უილმოტი (დაბადების სახელი - სკოტი; დაბადებული 1951 წლის 4 მარტს) არის ყოფილი ბრიტანელი პოლიტიკოსი და ლეიბორისტული პარტიის წევრი, რომელიც წარმოადგენდა ლეიბორისტთა პარტიას და, ასევე, აღმოსავლეთ მიდლენდს - ევროპარლამენტში. 

 ადრეული წლები და კარიერა 
უილმოტი დაიბადა დურჰამის ოლქში, კერძოდ, ჰორდენის სამთო-მოპოვებით სოფელში, თუმცა 10 წლის ასაკში საკუთარ ოჯახთან ერთად საცხოვრებლად გადავიდა მენსფილდში. უილმოტმა განათლება მიიღო მენსფილდსა და ტრენტის პოლიტექნიკურ უნივერსიტეტში, სადაც გადაეცა უმაღლესი განათლების სერთიფიკატი სამედიცინო დარგში. იგი მუშაობდა მედიცინის დარგის მეცნიერად "კინგსის მილის" ეროვნული ჯანმრთელობის სერვისში და მენსფილდის ჰოსპიტლებში 1969-დან 1990 წლამდე.

გლენის უილმოტი თავმჯდომარეობდა მენსფილდის ოლქის ლეიბორისტულ პარტიას და წარმოადგენდა ნოტინგემშაირის ოლქის საბჭოს წევრს, ლიმინგისა და ქალაქ ფორესტის განშტოებით 1989-დან 1993 წლამდე. ასევე, იგი მუშაობდა ალან მილის (პარლამენტის წევრი მენსფილდიდან) ასისტენტად 1987-დან 1990 წლამდე.

გლენის უილმოტი გახდა GMB-ის სავაჭრო კავშირის პოლიტიკის ოფიცერი მიდლენდისა და აღმოსავლეთ სანაპიროს რეგიონში. იგი თავმჯდომარეობას უწევდა აღმოსავლეთ მიდლენდის რეგიონალურ ლეიბორისტულ პარტიას და მეორე ადგილზე გავიდა აღმოსავლეთ მიდლენდის რეგიონის ლეიბორისტთა პარტიის კანდიდატებს შორის 2004 წლის ევროპარლამენტის არჩევნებში. უილმოტი იყო "ისრაელის მშრომელი მეგობრების" წევრი და იკავებდა ვიცე-თავმჯდომარის თანამდებობას. 

 ევროპარლამენტის წევრი 
2006 წლის 1 იანვარს, გლენის უილმოტმა ჩაანაცვლა გარდაცვლილი ფილიპ უაითჰედი, რომელიც წარმოადგენდა აღმოსავლეთ მიდლენდს ევროპარლამენტში. სხვა ევროპარლამენტარ ლეიბორისტებთან ერთად, იგი სოციალისტებისა და დემოკრატების ჯგუფის პროგრესული ალიანსის წევრი იყო ევროპარლამენტში.

2006 წლის ივლისში, გლენის უილმოტი აირჩიეს ლეიბორისტი ევროპარლამენტარების მთავარ ორგანიზატორად. იგი აღნიშნულ პოზიციას იკავებდა 2009 წლის იანვარში გერი ტიტლის გადადგომამდე, რის შემდეგაც აღიარეს ლეიბორისტთა ლიდერად ევროპარლამენტში. უილმოტი იყო პარტიის ყველაზე გრძელვადიანი ლიდერი და წინ უსწრებდა ბარბარა კესლსა და გერი ტიტლის.

2014 წლის სექტემბერში, გლენის უილმოტი დაინიშნა სამედიცინო მოწყობილობების შესახებ საკანონმდებლო ცვლილებების გამშუქებლად, რაც, თავდაპირველად, გამოწვეული იყო მკერდისა და თეძოს ჩამანაცვლებელი იმპლანტების თაობაზე დაწყებული სკანდალით. 2014 წლის ოქტომბერში, უილმოტმა, კლინიკური კვლევების კანონმდებლობაში მიღწეული წარმატებების გამო, მიიღო განსაკუთრებული ჯილდო პროფესიონალური კლინიკური კვლევების ბელგიური ასოციაციისგან. ასევე, უილმოტმა უმასპინძლა ალიანსის ღონისძიებას ბელგიის საპარლამენტო შენობაში, რომელიც მიზნად ისახავდა ალკოჰოლურ სასმელებზე ეტიკეტის განთავსების პრინციპის გაუმჯობესებას. 

 კომიტეტებისა და დელეგაციების წევრობა 
2014 წლის არჩევნებიდან მოყოლებული, უილმოტმა ადგილი დაიკავა (ან, ჩაანაცვლა წევრები) კომიტეტებსა და დელეგაციებში.

 გარემოს დაცვის, საზოგადოებრივი ჯანმრთელობისა და სურსათის უვნებლობის კომიტეტის წევრი.
 კანადასთან ურთიერთობის დელეგაციის წევრი.
 დასაქმებისა და სოციალურ საკითხთა კომიტეტის შემცვლელი.
 დელეგაციის შემცვლელი შვეიცარიასთან, ნორვეგიასთან და ისლანდიასთან ურთიერთობისთვის .

 2014 წლის საარჩევნო კამპანია 
2014 წლის მაისში გლენის უილმოტმა წამოიწყო თავისი აღმოსავლეთ მიდლენდის კამპანია დერბიში, 2014 წლის ევროპარლამენტის არჩევნებისთვის, და "ხალხს დაჰპირდა, რომ დაეხმარებოდა ცხოვრების ღირებულების წინააღმდეგ ბრძოლაში". უილმოტმა განაცხადა, რომ კონსერვატორებს სურდათ დახმარება გაეწიათ ენერგეტიკული კომპანიებისა და ბანკირებისთვის. "დაახლოებით 340 000 აღმოსავლეთ მიდლენდური სამსახური დაეყრდნო განგრძობად წევრობას, თუმცა "თორების" პარტიას არ უთქვამს, ევროკავშირის წევრობის რა ასპექტების თაობაზე სურდათ ხელახალი მოლაპარაკებები, ან როდის გამართავდნენ მას. ევროკავშირის რეფერენდუმმა ხალხს ყურადღება გადაატანინა, როცა ბრიტანეთი ცდილობდა საკუთარი ეკონომიკის გაუმჯობესებას". უილმოტი, ასევე ამტკიცებდა, რომ დამოუკიდებელი პარტიის გაცხადებული მიზანი "წითელი ლენტის გაჭრის" შესახებ, რეალურად იყო "ხალხისთვის მუშაობის უფლების წართმევა". აღმოსავლეთ მიდლენდში, სადაც 5 ადგილისთვის მიმდინარეობდა ბრძოლა, ლეიბორისტებმა შეინარჩუნეს უილმოტის ადგილი და ხმების თავიანთი წილი გაზარდეს 8%-მდე. შესაბამისად, მინიმუმამდე შეამცირეს მეორე ადგილის დაკარგვის შანსი რეგიონში.  

 2016 წლის ევროკავშირის რეფერენდუმი 
მიუხედავად იმისა, რომ იგი დაუპირისპირდა დეივიდ კამერონის გადაწყვეტილების ევროკავშირიდან ბრიტანეთის გასვლის შესახებ რეფერენდუმის ჩატარებაზე, უილმოტმა წამყვანი როლი ითამაშა ლეიბორისტების კამპანიაში, ევროკავშირში ბრიტანეთის დარჩენის შესახებ. უილმოტი კრიტიკულად იყო განწყობილი ევროკავშირის მიმართ რეფორმების ინიცირებაზე, მათ შორის, მშრომელთა საკანონმდებლო უფლებების ცვლილებებზე, პროდუქციის სტანდარტებზე და გარემოს დაცვაზე. იგი ამტკიცებდა, რომ ევროკავშირში დარჩენის 5 მთავარ არგუმენტს შორის იყო დასაქმების შენარჩუნება და სამუშაო ადგილების შექმნა, დასაქმების უფლებები, მომხმარებელთა დაცვა, საზღვართამკვეთი უსაფრთხოება და მზარდი გავლენა მსოფლიო არენაზე.     

ევროკავშირიდან გაერთიანებული სამეფოს გასვლაზე ხმის მიცემის შემდეგ, უილმოტი ამტკიცებდა, რომ თუკი ბრექსიტის მოლაპარაკებების თაობაზე მიღწეული შეთანხმება, სოციალურ და მშრომელთა უფლებების შესუსტებასა და დერეგულირებას გამოიწვევდა, ლეიბორისტები მის წინააღმდეგ წავიდოდნენ. რეფერენდუმის შედეგების გამოცხადების შემდეგ, უილმოტმა ლეიბორისტული პარტიის სახელით დაწერა წერილი, სადაც მოითხოვდა ლიდერის პოზიციიდან ჯერემი კორბინის გადადგომას. კონკრეტულად კი, ეს პროცესი დაიწყო პარტიის ბრიფინგის დოკუმენტის გამოქვეყნებიდან, სადაც ქეით ჰოის და ჟიზელა სტიუარტის მიერ გაწეული სამუშაო იყო მოხსენიებული. ორივე პარლამენტარი "ლეიბორისტები ტოვებენ" კამპანიის მთავარი მონაწილე იყო. 

 გადადგომა 
2017 წლის ივლისში გლენის უილმოტმა განაცხადა, რომ იგი გადადგებოდა ოქტომბერში და 3 ოქტომბერს, აღმოსავლეთ მიდლენდელი ევროპარლამენტარის პოზიციაზე ფორმალურად ჩანაცვლდებოდა ქალაქ ლეიკესტერის კანცლერით, კერძოდ, რორი პალმერით. თუმცა, უილმოტი ჩაანაცვლა მისმა კოლეგა რიჩარდ კორბეტმა. 2017 წლის 4 ნოემბერს, გლენის უილმოტს გადაუხადეს გაცილების საღამო, რომელზეც აღინიშნა მისი კარიერა და წვლილი ლეიბორისტულ პარტიასა და ევროპულ პოლიტიკაში. საღამოს ესწრებოდა კორბინი და ყოფილი ლიდერი ედ მილიბენდი.

 პირადი ცხოვრება 
გლენის უილმოტი თავის მეუღლესთან (ტედი) ერთად ცხოვრობს ლეიკესტერშაირში. 2015 წლის 27 აგვისტოს, უილმოტი დაჯილდოვდა ბრიტანეთის იმპერიის ორდენით და მიენიჭა მეთაური ქალბატონის წოდება.

 სქოლიო 

კატეგორია:ბრიტანეთის იმპერიის ორდენის ქალბატონი-კომანდორები
კატეგორია:დაბადებული 1951
კატეგორია:ცოცხალი ადამიანები